Rozhodnutie Komisie
z 27. februára 2003,
ktorým sa ustanovujú normy kódovania súčiastok a materiálov pre vozidlá podľa smernice Európskeho parlamentu a Rady 2000/53/ES o vozidlách po dobe životnosti
(oznámené pod číslom C(2003) 620)
(Text s významom pre EHP)
(2003/138/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2000/53/ES z 18. septembra 2000 o vozidlách po dobe životnosti [1], a najmä na jej článok 8 ods. 2,
keďže:
(1) podľa smernice 2000/53/ES má Komisia vytvoriť normy kódovania súčiastok a materiálov, ktoré by používali výrobcovia vozidiel a dodávatelia materiálov, a vybavenia najmä na uľahčenie identifikácie takých súčiastok a materiálov, ktoré sa hodia na opätovné používanie a zužitkovanie;
(2) bolo by vhodné vypracovať ďalšie kódovacie normy na základe praktických skúseností získaných pri recyklácii a zužitkovaní vozidiel po dobe životnosti;
(3) opatrenia uvedené v tomto rozhodnutí sú v súlade so stanoviskom výboru uvedeného v článku 11 smernice 2000/53/ES,
PRIJALA TOTO ROZHODNUTIE:
Článok 1
Bez toho, aby bol dotknutý článok 3 ods. 3 smernice 2000/53/ES, členské štáty prijmú opatrenia potrebné na to, aby zabezpečili, že výrobcovia vozidiel v zhode s výrobcami materiálov a vybavenia budú používať nomenklatúru noriem ISO týkajúcich sa kódovania súčiastok a materiálov uvedených v prílohe k tomuto rozhodnutiu, na označenie a identifikáciu súčiastok a materiálov vozidiel.
Článok 2
Dva roky po nadobudnutí účinnosti tohto rozhodnutia, na základe praktických skúseností získaných pri recyklácii a zúžitkovaní vozidiel po dobe životnosti, sa súčasné rozhodnutie preskúma, aby sa v prípade potreby ustanovili normy kódovania súčiastok a materiálov pre iné materiály.
Článok 3
Toto rozhodnutie sa bude uplatňovať od 1. júla 2003.
Článok 4
Toto rozhodnutie je adresované členským štátom.
V Bruseli 27. februára 2003